Johann Bayer
Johann Bayer (1572 – 7. mars 1625) var þýskur lögfræðingur og stjörnukortagerðarmaður. Hann fæddist í Rain í Neðra-Bæjaralandi árið 1572. Árið 1592 hóf hann nám í heimspeki og lögfræði við háskólann í Ingolstadt en eftir það flutti hann til Ágsborgar til að vinna sem lögfræðingur, og varð ráðgjafi í borgarráðinu árið 1612.

Bayer átti sér nokkur áhugamál fyrir utan vinnu sína, þar á meðal fornleifafræði og stærðfræði. Hann er þó þekktastur fyrir verk sín á sviði stjörnufræði, sérstaklega greiningu hans á legu hluta á himinhvolfinu. Hann var ókvæntur og lést árið 1625.

Frægasta verk Bayers var stjörnuatlasinn Uranometria Omnium Asterismorum (Kort yfir allar stjörnusamstæðurnar), gefinn út í fyrsta skipti í Ágsborg árið 1603 og tileinkaður tveimur háttsettum borgarbúum. Þessi var fyrsti atlasinn sem sýndi allt himinhvolfið, en hann var byggður á vinnu Tycho Brahe, og hugsanlega hafði Bayer fengið innblástur frá stjörnuatlas Alessandro Piccolomini De le stelle fisse (Um fastastjörnur) sem gefinn var út árið 1540. Samt voru 1.000 fleiri stjörnur í atlas Bayers. Í Uraniometria var kynnt til sögunnar nýtt nafnakerfi fyrir stjörnur (Bayer-heiti). Auk þess kynnti hann tólf ný stjörnumerki úr suðurhvolfi himinsins sem Grikkjum og Rómverjum var ekki kunnugt um.

Tunglgígurinn Bayer var nefndur eftir honum.

Þýskir stjarnfræðingar
Þýskir lögfræðingar